**Predkladacia správa**

Na základe ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa článku 31 Legislatívnych pravidiel vlády Slovenskej republiky predkladá Ministerstvo vnútra Slovenskej republiky na pripomienkové konanie návrh poslancov Národnej rady Slovenskej republiky Mariána SALOŇA, Petra ŠUCU a Jaroslava BAŠKU na vydanie zákona, ktorým sa dopĺňa zákon č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov (parlamentná tlač č. 149) (ďalej len ,,návrh“).

Ministerstvo vnútra Slovenskej republiky k predloženému návrhu zákona uvádza nasledovné:

**V š e o b e c n e**

Cieľom návrhu zákona je podľa navrhovateľa opätovné zavedenie tzv. zbraňovej amnestie, v dôsledku ktorej zaniká trestnosť nedovoleného ozbrojovania osobám, ktoré bez povolenia držia vymedzené strelné zbrane alebo strelivo do týchto zbraní a v zákonom ustanovenej lehote odovzdajú tieto zbrane alebo strelivo do úschovy Policajnému zboru.

Navrhovaná zmena zákona má za cieľ vytvoriť na časovo obmedzené obdobie, za podmienky zániku trestnosti nedovoleného ozbrojovania, možnosť dobrovoľne odovzdať zbraň kategórie A, kategórie B alebo kategórie C alebo strelivo do týchto zbraní, ktoré osoba prechováva bez povolenia, ktorémukoľvek útvaru polície.

Cieľom navrhovanej zmeny zákona (zbraňovej amnestie) je zníženie počtu nelegálne držaných zbraní a streliva a tým zníženie rizika, že sa týmito strelnými zbraňami bude páchať trestná činnosť, ako aj prípadná identifikácia zbraní, ktoré mohli byť použité v súvislosti s páchaním trestnej činnosti.

Predložený návrh vychádza zo skúseností z predchádzajúcich zbraňových amnestií.

Počas zbraňových amnestií bolo celkovo odovzdaných 10 865 kusov zbraní a 82 010 kusov streliva.

**S t a n o v i s k o**

Ministerstvo vnútra Slovenskej republiky zaujíma k predloženému návrhu nasledovné stanovisko:

Je možné konštatovať, že predchádzajúce tri zbraňové amnestie vyhlásené v rokoch 2005/2006, 2009/2010 a 2014/2015, v rámci ktorých bolo odovzdaných celkom 10 865 kusov zbraní a 82 010 kusov streliva splnili svoj účel t. j. zníženie počtu nelegálne držaných zbraní a streliva a tým zníženie rizika, že sa týmito strelnými zbraňami bude páchať trestná činnosť, ako aj prípadná identifikácia zbraní, ktoré mohli byť použité v súvislosti s páchaním trestnej činnosti.

Prípadné vyhlásenie ďalšej zbraňovej amnestie považujeme za prínos z pohľadu zlepšenia bezpečnostnej situácie v Slovenskej republike, avšak považujeme za nevyhnutné upozorniť aj na niektoré problémy, ktoré nesúvisia s opodstatnenosťou vyhlásenia, ale s technickým a personálnym zabezpečením priebehu zbraňovej amnestie v prípade jej platnosti v období od 1. novembra 2020 do 30. apríla 2021.

V súčasnej dobe je pripravovaná novela zákona o strelných zbraniach a strelive, ktorou sa transponuje Smernica Európskeho parlamentu a Rady (EÚ) 2017/853 zo 17. mája 2017, ktorou sa mení smernica rady 91/477/EHS o kontrole získavania a vlastnenia zbraní (ďalej len „smernica“).

Predpokladaný termín účinnosti novely zákona o strelných zbraniach a strelive sa prekrýva s obdobím platnosti zbraňovej amnestie od 1. novembra 2020 do 30. apríla 2021.

Novelou zákona o strelných zbraniach a strelive dôjde v súlade so smernicou k preradeniu niektorých druhov zbraní do iných kategórií. S prekategorizovaním zbraní bude v mnohých prípadoch (cca 3 až 4 tisíc) potrebné aj ich nové kriminalisticko-expertízne skúmanie Kriminalistickým a expertíznym ústavom Prezídia Policajného zboru, ako aj administratívno-správne rozhodnutie o ich zaradení do jednotlivých kategórií zbraní odborom dokladov a evidencií Prezídia Policajného zboru. Prekategorizované zbrane bude potrebné následne zaevidovať na príslušnom policajnom útvare s vydaním príslušných dokladov dotknutej osobe (držiteľovi zbrojného preukazu resp. zbrojnej licencie) pri zbraniach kategórií A, B a C, resp. s vydaním preukazov zbraní pri niektorých druhoch zbraní kategórie D, ktoré budú podliehať evidenčnej povinnosti.

Keďže možno predpokladať, že realizácia navrhovanej zbraňovej amnestie spadne približne do rovnakého obdobia ako pripravované zmeny v rámci transpozície smernice, obidve právne úpravy budú znamenať podstatne zvýšenú záťaž na zložky Policajného zboru, ktoré vykonávajú kriminalisticko-expertízne skúmanie zbraní, rozhodujú o zaradení zbraní do jednotlivých kategórií a evidujú zbrane. Túto záťaž môžu ešte ovplyvniť už prijaté opatrenia v súvislosti s Covid-19, najmä uplynutie lehôt, ktorými bola predĺžená platnosť zbrojných preukazov. Vzhľadom na uvedené, nadväzujúce opatrenia po prijatí zbraňovej amnestie (znalecké skúmanie odovzdaných zbraní a ich prípadná legalizácia), budú zrejme vykonávané s dlhším časovým odstupom, ako tomu bolo pri predchádzajúcich amnestiách.

**P r i p o m i e n k o v é k o n a n i e**

 Ministerstvo vnútra prerokovalo svoje stanovisko od 12. augusta 2020 do 20. augusta 2020 v pripomienkovom konaní, v rámci ktorého nebola uplatnená žiadna pripomienka.

**Z á v e r**

Ministerstvo vnútra Slovenskej republiky po zohľadnení vyššie uvedeného, odporúča vláde Slovenskej republiky vysloviť **súhlas**s návrhom poslancov Národnej rady Slovenskej republiky Mariána SALOŇA, Petra ŠUCU a Jaroslava BAŠKU na vydanie zákona, ktorým sa dopĺňa zákon č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov (parlamentná tlač č. 149).